Diari Oficial de la Generalitat Valenciana


Sumari del DOGV 4632, del 18-11-2003 (2003/11979)

RESOLUCIÓ de 30 de juliol de 2003, de la Direcció General de Treball i Seguretat Laboral, per la qual es disposa el registre i la publicació del Conveni Col·lectiu d'Empresa Sprinter Megacentros del Deporte, SL, per als anys 2003, 2004 i 2005 (Codi núm. 8000592).
-----------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4632

Data del DOGV
:   18-11-2003

Secció del DOGV
:   III. CONVENIS I ACTES - B) CONVENIS COL·LECTIUS

Número del document
:   2003/11300


Data del document
:   30-07-2003

Organisme emissor
:   Conselleria d'Economia, Hisenda i Ocupació

Tipus de document
:   Resolució

Descriptors 

:   * conveni col·lectiu
    * empresa privada
    * cadena comercial
    * esport

RESOLUCIÓ de 30 de juliol de 2003, de la Direcció General de Treball i Seguretat Laboral, per la qual es disposa el registre i la publicació del Conveni Col·lectiu d'Empresa Sprinter Megacentros del Deporte, SL, per als anys 2003, 2004 i 2005 (Codi núm. 8000592). [2003/X11976]
  
Vist el text articulat del Conveni Col·lectiu d'Empresa Sprinter Megacentros del Deporte, SL, per als anys 2003, 2004 i 2005, subscrit el dia 12 de juny de 2003, d'una part, pels representants de l'empresa i de l'altra per UGT i FETICO, en representació dels treballadors, presentat davant d'esta Direcció General de Treball i Seguretat Laboral el dia 21 de juliol de 2003, i de conformitat amb el que s'ha disposat en l'article 90, apartats 2 i 3 del Reial Decret Legislatiu 1/1995, de 24 de març, de la Llei de l'Estatut dels Treballadors; i en els articles 2, 3 i 6 del Reial Decret 1.040/1981, de 22 de maig, sobre registre i dipòsit de convenis col·lectius de treball, aquesta Direcció General de Treball i Seguretat Laboral, de conformitat amb les competències que té transferides segons el Reial Decret 4.105/1982, de 29 de desembre, acorda
  
Primer
  
Ordenar que siga inscrit en el Registre de Convenis Col·lectius de Treball d'esta Direcció General, i que siga dipositat el text original del conveni, amb notificació a la Comissió Negociadora.
  
Segon
  
Disposar que siga publicat en el Diari Oficial de la Generalitat Valenciana.
  
València, 30 de juliol de 2003.- El director general de Treball i Seguretat Laboral: Román Ceballos Sancho.
  
CONVENI COL·LECTIU DE L'ENTITAT
  
ESPRINTER MEGACENTROS DEL DEPORTE, SL
  
Capítol I
  
Disposicions generals
  
Article 1. Parts que el concerten
  
El present conveni col·lectiu es concerta entre la direcció de l'empresa Esprinter Megacentros del Deporte, SL, i la representació dels seus treballadors, composta per les representacions sindicals de FETICO i UGT que integren la totalitat dels membres dels comités i delegats de personal en l'empresa.
  
Article 2. Àmbit personal i territorial
  
Són d'aplicació les normes contingudes en este conveni a tots els treballadors de l'empresa Esprinter Megacentros del Deporte, SL, que trobant-se en situació d'alta en la plantilla, presten els seus servicis en qualsevol dels distints centres de treball que esta empresa tinga oberts durant la vigència del present conveni.
  
Queden exclosos de l'àmbit personal els que es troben en els supòsits regulats en els articles 1.3.é i 2 de l'Estatut dels Treballadors.
  
Article 3. Àmbit temporal
  
El conveni col·lectiu entrarà en vigor el dia 1 de gener del 2003. No obstant això, si la seua publicació en el Boletín Oficial del Estado és posterior a la dita data s'aplicarà amb efectes retroactius, excepte disposició expressa en contrari establida en el seu articulat.
  
Article 4. Duració i denúncia
  
La duració d'este conveni s'establix per un període de tres anys, és a dir, fins al 31 de desembre de l'any 2005.
  
Amb tres mesos d'antelació a l'acabament de la seua vigència qualsevol de les parts que hi intervenen podrà denunciar-lo comunicant-ho a l'altra de mode fefaent per mitjà d'escrit on consten les matèries i els criteris de revisió del conveni col·lectiu que es proposen per la part denunciant.
  
La part receptora de la denúncia només podrà oposar-se a la renegociació del conveni col·lectiu si pretén l'aplicació d'un conveni col·lectiu sectorial del mateix àmbit territorial que el concertat ací.
  
Finalitzada la vigència i mentre no siga substituït per un altre conveni, es prorrogarà per períodes anuals el contingut normatiu d'este.
  
Article 5. Vinculació a la totalitat
  
Les condicions pactades en el present conveni col·lectiu constituïxen un tot, per la qual cosa l'aplicació de les seues clàusules haurà de fer-se en la seua integritat i sense exclusió de cap d'elles. En el cas d'existència d'alguna condició més beneficiosa, esta s'aplicarà sobre l'ordre normatiu bàsic (ET) i a exclusió absoluta dels continguts del present conveni.
  
Article 6. Condicions més beneficioses
  
El present conveni substituïx en tots els seus aspectes els aplicables i aplicats amb anterioritat a la seua firma, en tot el seu àmbit d'aplicació.
  
Totes les condicions contingudes en este conveni, estimades en el seu conjunt, s'establixen amb el caràcter de mínimes, per la qual cosa els pactes o les clàusules que, en el seu conjunt, impliquen condicions més beneficioses respecte a les convingudes, subsistiran per a aquells treballadors que estan gaudint-les a títol individual o ad personam i no per als que, d'ara endavant s'incorporen a l'empresa.
  
Article 7. Absorció i compensació de millores
  
Les condicions econòmiques establides en este conveni col·lectiu tenen el caràcter de mínimes, i per tant no seran compensades ni absorbides amb l'increment salarial que es pacte per a cada any, sense perjudici d'allò que establix la disposició transitòria primera.
  
Capítol II
  
Organització del treball
  
Article 8. Organització del treball
  
L'organització del treball, la seua programació, classificació, distribució entre les àrees de l'empresa i les condicions generals de prestació del treball, són facultats de la direcció de l'empresa.
  
Les dites facultats tindran si és el cas les limitacions imposades per les normes legals d'obligada vigència i pel respecte degut a la dignitat personal del treballador.
  
Article 9. Mobilitat geogràfica
  
La direcció de l'empresa podrà acordar el canvi de centre de treball dels treballadors pertanyents als grups I i II d'un centre a un altre, sempre que el dit trasllat no implique canvi de residència i hi concórrega alguna de les circumstàncies que a continuació es detallen:
  
a) Que la distància màxima entre el centre de treball d'origen i el nou centre de treball de destí no excedisca de 25 km per trajecte.
  
b) Que siga necessària la reubicació del personal adscrit d'un centre de treball a un altre per a contribuir a millorar la situació econòmica del centre i el seu correcte funcionament de conformitat amb les exigències de la demanda en el mercat.
  
Respecte dels treballadors pertanyents als grups professionals III i IV, podrà efectuar-se el canvi de centre de treball sempre que este no excedisca de l'àmbit provincial en el qual el treballador té el seu domicili.
  
En estos dos casos, l'increment de les despeses de transport en què incórreguen els treballadors amb motiu del canvi de centre serà compensat per l'empresa.
  
En matèria de canvis de lloc de la prestació del treball amb canvi de residència, s'atindrà al que disposa l'article 40 de l'Estatut dels Treballadors.
  
Capítol III
  
Classificació professional
  
Article 10. Classificació professional
  
El personal subjecte al present conveni col·lectiu es classificarà, en funció de les exigències professionals, formació i contingut general de la prestació, i amb caràcter normatiu, en algun dels grups professionals següents, basant-se en els continguts específics que els definixen:
  
Grup I: càrrecs que en principi requerixen coneixements en l'àmbit elemental d'iniciació i que s'executen sota instruccions concretes en dependència jeràrquica i funcional.
  
Integren este grup, entre altres: mosso, ajudant dependent i ajudant de caixa.
  
a) Mosso: persona que realitza càrrega i descàrrega de mercaderia, la seua col·locació en les prestatgeries d'emmagatzematge, prepara les comandes i porta a terme el recompte de la mercaderia.
  
b) Ajudant: persona que s'inicia en la professió a què ajuda, realitzant part de les tasques de l'ofici.
  
Grup II: càrrecs que requerixen un coneixement del seu ofici o professió, i que executen sota instruccions concretes, en dependència jeràrquica i funcional.
  
Integren este grup, entre altres: administratius, personal tècnic, venedors, auxiliars, operaris de logística, caixers.
  
a) Administratiu: persona que realitza de manera qualificada, autònoma i responsable les tasques administratives, arxiu i comptabilitat corresponent a la seua secció; elaborar documents de comptabilitat; efectuar el registre, el control i l'arxiu de correspondència i facturació; realitzar la gestió de comptabilitat de l'empresa; cobrar factures i efectuar pagaments de proveïdors.
  
b) Personal tècnic: persones que reben, aconsellen i orienten el client. Tenen coneixement pràctic dels productes la reparació o preparació i venda dels quals els està confiada. Efectua el recompte de la mercaderia per a procedir a la seua reposició i comanda en el temps oportú, així com a la seua recepció, etiquetatge, ordre i presentació.
  
c) Dependent: persona que rep, aconsella i orienta el client. Disposa dels coneixements suficients de la seua professió per a exercir-la en una o diverses seccions de l'establiment. Efectua el recompte de mercaderia per a procedir a la seua reposició i comanda en el temps oportú, així com a la seua recepció, etiquetatge, ordre i presentació.
  
d) Operari de logística: persona que realitza la càrrega i descàrrega dels paquets i la seua col·locació en les prestatgeries del magatzem. Prepara comandes, gestiona estoc i duu a terme el recompte de mercaderia. Atén proveïdors, botigues i transportistes.
  
e) Caixer: persona encarregada d'efectuar els cobraments de mercaderies o pagaments a clients en diners en efectiu, revisió i autorització de talons bancaris i altres mitjans de pagament prèviament autoritzats. Controla i realitza arqueigs i, en general, formalitza la documentació necessària per a control administratiu.
  
Grup III. Càrrecs que requerixen un cert nivell de responsabilitat. Poden tindre la responsabilitat d'una àrea funcional, d'una zona de producció o de distribució o de logística per delegació permanent per part de la direcció. Responsables dels pressupostos, resultats i del personal. La funció encomanada pot tindre un caràcter altament tècnic i comporta un alt grau d'autonomia.
  
Integren este grup, entre altres: responsable de secció; responsable de logística, responsable d'organització, responsable administratiu; tècnics-especialistes, cap de botiga, cap de secció, cap de departament; cap de magatzem.
  
a) Responsable de logística, secció, administratiu és la persona que, dirigix, organitza, coordina i es responsabilitza de l'activitat comercial, tècnica i administrativa o de servici d'una o diverses seccions, es responsabilitza del compliment dels objectius d'esta i del desenvolupament dels membres del seu equip (tant en els aspectes de formació, informació com d'assessorament). Pot assegurar permanències en botiga (obertura, tancament, responsabilitat general de l'edifici durant una jornada, tancament de caixes). Realitza així mateix part de les tasques pròpies de la seua activitat (venda, atenció al client, recepció, reposició i col·locació d'articles).
  
b) Tècnics-especialistes: persona que disposa dels coneixements suficients de la seua professió per a exercir-la sobre les diverses àrees del centre. Té coneixements pràctics sobre els articles la venda dels quals li és confiada. Efectua el recompte de la mercaderia per a procedir a la seua reposició i comanda en temps oportú, així com de la seua recepció, etiquetatge, ordre i presentació.
  
c) Cap de botiga, de secció, de departament i de magatzem: persona, que a les ordres d'un director territorial a empresa al seu establiment o departament, dirigix, organitza, coordina i es responsabilitza de les activitats comercial, tècnica o administrativa d'una botiga, secció, departament o magatzem, responsabilitzant-se del compliment dels objectius de la mateixa. Realitza així mateix part de les tasques pròpies de la seua activitat (venda i atenció al client, recepció, reposició i col·locació d'articles, etc.)
  
Grup IV. Càrrecs que requerixen un nivell important de responsabilitat i un alt grau de coneixements professionals. Estes persones intervenen en la definició de la política de les estratègies generals de l'empresa. Exercixen les seues funcions directament o per delegació permanent
  
Integren este grup, el director general, directors de departament, directors territorials, gerent i en general tots aquells llocs de direcció als que es referix el paràgraf anterior, entre altres:
  
\* director de departament, director territorial i gerent: persona, que a les ordres del director general, i participant en l'adaptació de la política de l'empresa del seu departament o zona, dirigix, organitza, coordina i es responsabilitza de les activitats de direcció al seu càrrec.
  
La classificació per grups professionals que s'establix no suposa l'obligació de l'empresa de tindre'ls proveïts tots si les seues necessitats no ho requerixen. D'altra banda, esta classificació i la resta de normes que la recullen té per objecte aconseguir una estructura professional d'acord amb les necessitats de l'empresa que facilite la millor integració de tot el col·lectiu en les tasques productives i organitzatives i la seua millor adequació al lloc de treball.
  
La classificació es realitzarà per interpretació i aplicació de la descripció dels càrrecs corresponents a cada grup, com figura en este article i per les funcions bàsiques més representatives sense que esta classificació supose, en cap cas, que s'excloga en els llocs de treball de cada grup professional la realització de tasques complementàries que serien bàsiques per als llocs inclosos en els grups professionals inferiors o superiors.
  
Article 11. Promoció professional
  
Tot treballador que exercisca funcions i treballs corresponents al grup I durant un any de permanència continuada en la dita categoria, passarà automàticament al grup II.
  
La promoció interna entre la resta de grups professionals, dependrà de la valoració objectiva en l'acompliment de les seues funcions, capacitats i actituds personals, grau o nivell de formació acadèmica i professional.
  
Article 12. Mobilitat funcional
  
Si com a conseqüència de la mobilitat funcional es realitzen funcions superiors a les del grup professional o les categories equivalents per un període superior a sis mesos durant un any o a vuit durant dos anys, el treballador podrà reclamar l'ascens, si a això no obsta el que disposa conveni col·lectiu o, en tot cas, la cobertura de la vacant corresponent a les funcions per ell realitzades conforme a les regles en matèria d'ascensos aplicables en l'empresa, sense perjudici de reclamar la diferència salarial corresponent. Estes accions seran acumulables. Contra la negativa de l'empresa i amb informe previ el comité o, si és el cas, dels delegats de personal, el treballador podrà reclamar davant de la jurisdicció competent.
  
Article 13. Contractació
  
Dins del respecte a les distintes modalitats de contractació vigents en cada moment, s'establixen les següents especialitats:
  
A) En desplegament del que disposa l'art. 15.1 a) de l'Estatut dels Treballadors (contracte d'obra o servici determinat) s'identifica com treballs o tasques amb substantivitat pròpia dins de l'activitat normal de l'empresa, a més de les generals recollides en la llei, les corresponents a les activitats següents:
  
Campanyes específiques, campanyes de Nadal, Reis, estiu i Setmana Santa; fires, festes locals, autonòmiques i nacionals; exposicions, promocions específiques de productes o servicis propis o de tercers, els aniversaris; inventaris i recomptes; i altres obres i servicis amb autonomia i substantivitat pròpia dins de l'activitat de l'empresa determinades i identificades així per esta.
  
La duració d'estos contractes habitualment estarà en funció de la duració de les campanyes que l'identifiquen, estes podran acumular-se i tindre diferent duració per a cada treballador contractat en funció de les circumstàncies concurrents.
  
El treballador així contractat podrà, si és el cas, completar la jornada laboral deguda amb l'execució subsidiària d'altres tasques pròpies de la seua qualificació professional, encara que no figuren entre les obres o servicis principals previstos en l'apartat anterior.
  
Per a la validesa com a contractació temporal d'esta específica modalitat, serà necessària la tramesa d'una còpia bàsica del contracte al Comité d'Empresa.
  
En cap cas el temps de contractació emprat sota la modalitat d'obra o servici determinat serà computable a efectes d'allò que s'ha previst per al contracte eventual per circumstàncies de la producció.
  
B) Contracte eventual: en desplegament del que disposa l'art. 15 1 b) de l'Estatut dels Treballadors, les parts acorden establir per a esta modalitat de contractació un termini màxim de duració de dotze mesos dins d'un període de divuit, comptats a partir del moment en què es produïsquen les causes que motiven la dita contractació, per raó del caràcter estacional de l'activitat de l'empresa.
  
C) Contracte a temps parcial: de conformitat amb l'art. 12 de l'Estatut dels Treballadors, podrà concertar-se per temps indefinit o duració determinada en els supòsits en què legalment es permeta la utilització d'esta modalitat de contractació, excepte en els contractes formatius. El pacte d'hores complementàries podrà arribar fins al 30 per cent de les hores ordinàries contractades i perquè li siguen exigibles al treballador hauran de sol·licitar-se per l'empresa amb el preavís legal o en el pacte específic de realització d'hores complementàries.
  
Article 14. Aplicació Llei 14/1994
  
L'empresa, en contractar amb empreses de treball temporal la realització de servicis corresponents a les activitats habituals o pròpies del sector en els supòsits establits en els punts a), b) i d) de l'article 6.2 de la Llei 14/1994, ho farà per un termini màxim de trenta dies laborals, excepte en el cas previst en l'apartat b), que podrà estendre la seua duració fins a sis mesos.
  
L'empresa haurà d'informar als representants dels treballadors sobre cada contracte de posada a disposició i motiu d'utilització en els dies següents a la seua subscripció, i facilitar còpia bàsica del contracte de posada a disposició.
  
Article 15. Període de prova
  
Podrà concertar-se per escrit un període de prova que tindrà una duració màxima d'un mes per al grup professional I; dos mesos per al personal del grup professional II, i de tres mesos per a les persones que integren els grups professionals III i IV.
  
Quan de nou es contracte un treballador que haja romàs anteriorment vinculat a l'empresa, no serà sotmés a període de prova, sempre que les funcions que ha d'exercir en el nou contracte pertanguen al mateix grup professional que les realitzades amb anterioritat.
  
Els períodes d'incapacitat temporal no interrompran el període de prova, excepte pacte exprés en contrari.
  
Article 16. Cessament
  
Els treballadors que desitgen cessar voluntàriament hauran de comunicar-ho a l'empresa amb quinze dies d'antelació a la data en què es proposen deixar el seu lloc de treball. La dita comunicació haurà de verificar-se per escrit i amb justificant de recepció.
  
L'incompliment per part del treballador de l'obligació de preavisar amb l'antelació indicada donarà dret a l'empresari a descomptar de la liquidació salarial l'import equivalent a un dia de salari per cada dia de retard en el preavís.
  
D'altra banda, l'empresa s'obliga a comunicar als treballadors, amb quinze dies d'antelació, l'acabament dels contractes de treball la duració dels quals excedisca de sis mesos, subscrits conforme al que conté l'article 12 del present conveni. El preavís no complit, comportarà la seua compensació equivalent a l'import d'un dia de salari per cada dia que falte per a completar el període de preavís.
  
Els cessaments definitius dels treballadors amb contracte indefinit que es produïsquen en l'empresa seran posats en coneixement de la representació dels treballadors amb indicació de la seua causa.
  
Capítol IV
  
Jornada. Descansos. Vacances. Permisos. Excedències
  
Article 17. Jornada ordinària
  
La duració de la jornada ordinària de treball màxima serà de quaranta hores setmanals de treball efectiu, i no podrà excedir, en còmput anual, de 1.800 hores de treball efectiu per a l'any 2003. Com a regla general la jornada es prestarà de dilluns a diumenge. No es realitzaran mes de nou hores ordinàries de treball efectiu diàriament; entre el final de la jornada ordinària i el començament de la següent, hi haurà com a mínim dotze hores.
  
La distribució de la jornada s'efectuarà per la direcció de l'empresa, de manera que els treballadors amb caràcter general, coneguen amb trenta dies d'antelació, la fixació del moment de la prestació del seu treball, i es podran concentrar els períodes de treball en determinats dies, mesos o períodes, en funció de les necessitats de l'organització del treball.
  
No obstant això, en els centres en què actualment hi ha activitat els diumenges, i en aquells altres que, en el futur, raons de demanda comercial o motius de competència, ho aconsellen, la distribució de la jornada es realitzarà al llarg de tota la setmana, respectant sempre la jornada màxima anual establida en este conveni col·lectiu, i els drets individuals que es mantindran com a condició ad personam.
  
Podran produir-se canvis en la jornada planificada, sense el preavís corresponent, que seran d'obligatòria execució, per absències d'altres treballadors o acumulació de tasques imprevistes, en els casos del qual la compensació de les hores treballades i no planificades, que no podran excedir dels límits establits, s'efectuarà necessàriament amb temps de descans equivalent establit de mutu acord amb la direcció.
  
Els excessos en el temps de prestació efectiva anual, es compensaran per mitjà de descans en l'import d'una hora per cada hora que excedisca de la jornada anual efectiva, a fixar de mutu acord entre el treballador afectat i la direcció de l'empresa, dins dels quatre mesos següents a l'acabament del còmput procurant que no coincidisquen estos descansos amb els períodes punta de producció.
  
Article 18. Descansos
  
En les jornades continuades de 8 o més hores de duració es gaudirà d'un descans de vint minuts, que es considerarà treball efectiu, en les jornades de 6 hores continuades serà de quinze minuts, els quals mai seran presos ni en la primera ni en l'última de treball. Així mateix, el descans no serà justificant d'entrada tardana al lloc de treball ni d'eixida anticipada.
  
Els treballadors tindran dret a un descans setmanal d'un dia i mig, preferiblement un serà el diumenge, sempre que les circumstàncies ho permeten i sense menyscabament de l'obligació del treballador de realitzar quaranta hores setmanals de treball efectiu.
  
En compliment del que disposa l'article 37.1 de l'Estatut dels Treballadors, basant-se en el que preveu l'article 6 del Reial Decret 1.561/1995, el descans setmanal podrà acumular-se en períodes de fins a dos setmanes, i el mig dia de descans en períodes de fins a quatre setmanes, en tot cas podrà gaudir-se separat del dia complet en qualsevol dia de la setmana previ acord de les parts i sempre que les circumstàncies de l'activitat ho permeten.
  
Article 19. Hores extraordinàries
  
Tindran la consideració d'hores extraordinàries aquelles hores de treball que excedisquen de la duració màxima de la jornada ordinària diària, segons allò pactat en contracte, conveni o variació corresponent.
  
Les dites hores extraordinàries o excessos de jornada en còmput mensual es compensaran per mitjà de descans en el temps equivalent d'una hora de descans per cada hora que excedisca de la jornada mensual efectiva, a fixar de mutu acord entre el treballador afectat i la direcció de l'empresa dins del mes següent a aquell en què el dit excés de jornada s'haja produït. Ambdues parts procuraran que no coincidisquen els descansos amb els períodes punta de producció o venda, acumulant hores suficients per a compensar amb dies complets.
  
Article 20. Treballs en festius
  
El treball en diumenge o festiu es compensarà, a elecció del treballador, amb descans equivalent a un dia i mig per cada dia festiu treballat, o amb el pagament de la quantitat de vint-i-cinc euros (25 euros) bruts més un dia lliure de descans; o bé, amb l'abonament de cinquanta-cinc euros (55 euros) bruts per dia festiu de treball, sempre que s'excedisca la jornada setmanal de quaranta hores tot això sense perjudici del que establix l'article 17 del present conveni.
  
A efectes de retribució es consideraran festius des de les vint-i-dues hores del dia previ al festiu fins a les sis hores del dia posterior al festiu.
  
Article 21. Vacances
  
Els treballadors gaudiran un període de vacances anuals retribuïdes la duració del qual serà de trenta-un dies naturals, d'ells, quinze dies es gaudiran entre els mesos de maig a setembre, i els restants fora d'eixe període.
  
El període de vacances es correspondrà amb l'any natural, és a dir de l'1 de gener al 31 de desembre de cada any, es gaudirà per torns organitzats en cada centre de forma que garantisquen la continuïtat del servici i l'atenció al client, en particular en temporades de màxima activitat (açò és, rebaixes, Setmana Santa, estiu, tornada al col·le, Nadal...). En el cas de no existir acord dins de cada equip s'establix un dret d'opció en l'elecció del torn de vacances a aquells empleats que no hagen exercitat la dita opció en l'exercici immediatament anterior.
  
Les vacances es computaran des del primer dia hàbil que no es treballe, fins al dia anterior a la incorporació al treball, siga quin siga el seu caràcter.
  
La direcció de l'empresa podrà excloure de la planificació anual de vacances aquells períodes de màxima activitat en funció de la localització dels centres de treball de què es tracte.
  
Article 22. Permisos retribuïts
  
El treballador, amb avís i justificació previs, podrà absentar-se del treball amb dret a percebre el salari base de grup, més els complements personals pels motius i el temps següent:
  
a) Quinze dies naturals en cas de matrimoni.
  
b) Tres dies naturals en els casos de naixement de fill; si per este motiu, el treballador necessita fer un desplaçament a l'efecte, el termini serà de cinc dies.
  
c) Tres dies naturals per malaltia greu diagnosticada pel facultatiu, o mort de parents fins a segon grau de consanguinitat o afinitat. Quan, per este motiu, el treballador necessite fer un desplaçament a l'efecte a una província distinta del lloc de la seua residència, el termini serà de cinc dies.
  
d) Un dia per trasllat del domicili habitual.
  
e) Les hores necessàries per a assegurar la concurrència a exàmens finals dels treballadors, quan estos cursen estudis de caràcter oficial o acadèmic. En estos casos, hauran d'aportar la justificació administrativa que avale la seua sol·licitud.
  
f) El temps imprescindible i amb justificant facultatiu, quan per raó de malaltia, el treballador necessite assistir a consultori mèdic en hores coincidents amb la seua jornada laboral.
  
g) El temps indispensable per a la realització d'exàmens prenatals i tècniques de preparació al part sempre que no puguen realitzar-se fora de la jornada de treball.
  
h) El temps indispensable per al compliment d'un deure inexcusable de caràcter públic i personal, comprés en l'exercici del sufragi actiu en les condicions establides en la lletra d) de l'article 37 de l'Estatut dels Treballadors.
  
i) Les treballadores per lactància d'un fill menor d'un any, tindran dret a una hora d'absència en el treball, que podran dividir per fraccions. La dona, per la seua voluntat, podrà substituir este dret per una reducció de jornada normal en mitja hora amb la mateixa finalitat. Este permís podrà ser gaudit indistintament per la mare o pel pare en el cas que ambdós treballen.
  
Article 23. Excedència per maternitat
  
La maternitat de la dona treballadora es regirà de conformitat amb el que disposa l'article 48.4 de l'Estatut dels Treballadors.
  
Els treballadors tindran dret a un període d'excedència no superior a tres anys, per a l'atenció de cada fill, tant quan ho siga per naturalesa o per adopció o acolliment, comptat des de la data de naixement o resolució administrativa.
  
Durant el primer any d'excedència, el treballador tindrà dret a la reserva del seu lloc de treball. Transcorregut este, la reserva queda referida a un lloc de treball del mateix grup professional o categoria equivalent.
  
Així mateix, en el període immediatament posterior a les setze setmanes de permís de maternitat, el treballador tindrà dret que se li concedisca una reducció de jornada amb la consegüent reducció en el salari conforme a l'article 37.5 de l'Estatut dels Treballadors.
  
La sol·licitud de reingrés, haurà d'efectuar-se per escrit dirigit a la direcció de l'empresa, almenys un mes abans de la terminació de l'excedència, ja siga per esgotament dels tres anys o no.
  
El naixement o adopció d'un nou fill donarà lloc a l'inici d'un nou període d'excedència, que, si és el cas, posarà fi a aquell que estiga gaudint. Quan el pare o la mare treballen en la mateixa empresa, només un dels dos podrà exercitar este dret.
  
En el cas de dona embarassada, amb informe mèdic previ, es facilitarà transitòriament un lloc més adequat a les seues circumstàncies, prenent en consideració les possibilitats tècniques i organitzatives de treball en l'empresa.
  
Article 24. Excedència per càrrec sindicals
  
Podran sol·licitar excedència els treballadors que exercisquen funcions sindicals d'àmbit provincial o superior mentre dure l'exercici del seu càrrec representatiu. En este supòsit, el treballador conserva un dret preferent al reingrés en les vacants d'igual o semblant categoria a la seua que hi haja o es produïsca en l'empresa.
  
Article 25. Excedència voluntària
  
Tots els treballadors que porten com a mínim un any en l'empresa tindran dret a sol·licitar de l'empresari una excedència de dos a cinc anys de duració, en la sol·licitud de la qual hauran de fer constar el termini de duració de l'excedència que sol·liciten. No es podrà sol·licitar esta excedència per a treballar en empreses del sector. L'incompliment d'esta obligació ocasionarà la pèrdua total del dret del treballador al seu reingrés en l'empresa.
  
Transcorregut el termini de l'excedència concedida, el treballador tindrà dret preferent al reingrés en les vacants d'igual o semblant categoria que hi haja o es produïsca en l'empresa. La dita vacant podrà ser coberta per la contractació de personal interí.
  
Capítol V
  
Estructura salarial
  
Article 26. Conceptes retributius
  
L'estructura salarial comprendrà un salari base de conveni, com a retribució fixa per unitat de temps o d'obra, i, si és el cas, i sempre que així s'establisca, complements fixos o variables i complements de lloc de treball o funcionals.
  
Article 27. Salari base
  
S'entén per salari base de grup les percepcions econòmiques que hagen de percebre tots els treballadors afectats pel present conveni, en funció del seu enquadrament en cada un dels grups professionals descrits en este.
  
El salari base remunera la jornada de treball pactada en este conveni col·lectiu i els períodes de descans legalment establits, els imports dels quals queden especificats a continuació
  
Grup professional Salari base mes Total e any
  
I 599,49 e 8.392,86
  
II 702,42 e 9.834,00
  
III 794,50 e 11.123,00
  
IV 860,58 e 12.048,15
  
L'empresa pagarà dues pagues extraordinàries, i es pactarà expressament el seu prorrateig en les dotze mensualitats de l'any.
  
Article 28. Revisió salarial
  
Amb efectes 1 de gener dels anys 2004, 2005 es revisaran els salaris base de conveni, en el percentatge dl'IPC previst pel govern incrementat en un 0,50 per cent. En el cas que l'IPC previst per a l'any corresponent sofrisca increments respecte de l'IPC real, es procedirà a la seua regularització amb caràcter retroactiu.
  
Article 29. Complements salarials
  
Són complements salarials les quantitats que s'addicionen al salari base de grup per qualsevol concepte distint al de la jornada anual del treballador i la seua adscripció a un grup professional. Els complements salarials s'ajustaran principalment a alguna de les modalitats següents:
  
a) Personals: en la mesura en què deriven de les condicions personals del treballador. Tindrà este caràcter la quantitat que estava percebent com antiguitat.
  
b) De lloc de treball: integrat per les quantitats que perceba el treballador per raó de les característiques del lloc de treball en què realitza efectivament la seua activitat i pel temps en què exercisca les dites funcions.
  
c) Compensació personal (funcional o circumstancial): consistent en les quantitats que perceba el treballador a causa de la realització del treball en algun moment o lloc determinat. Atés el seu caràcter no serà consolidable i només es percebrà quan efectivament es preste el treball en la modalitat o circumstància que es retribuïx. Tenen este caràcter les quantitats que retribuïsquen els trasllats que no suposen canvi de residència; el denominat complement de treball en diumenges o festius.
  
Capítol VI
  
Acció assistencial. Seguretat i salut laboral
  
Article 30. Baixa per incapacitat temporal
  
En els supòsits de baixa per incapacitat temporal, amb justificació prèvia d'esta, expedida pel facultatiu que l'assistisca, s'establix un complement sobre la prestació de la Seguretat Social fins a arribar al 100 per 100 de la retribució bruta que perceba el treballador amb una duració màxima de dotze mesos.
  
Article 31. Prevenció de riscos laborals i salut laboral
  
1. L'empresa garantirà als treballadors la vigilància periòdica del seu estat de salut en funció dels riscos inherents al treball. Els servicis sanitaris de l'empresa realitzaran una revisió mèdica periòdica i gratuïta a tots els treballadors, quan es considere oportú.
  
A més es realitzaran sota consideració mèdica proves de control visió, audiometria i anàlisi de sang i orina, o qualsevol altre tipus d'analítica complementària sota consideració mèdica.
  
En aquells llocs amb especial risc de malaltia professional si és el cas, el reconeixement inclourà tot el que siga necessari.
  
L'empresa, si manca de servicis sanitaris adequats, establirà els mitjans necessaris perquè els seus treballadors siguen degudament reconeguts.
  
Així mateix, l'empresa realitzarà campanyes preventives i en concret la vacunació en funció dels riscos inherents al treball; com a mínim efectuarà la vacunació antitetànica i les corresponents dosis de record, així com la vacunació antigripal.
  
2. L'empresa podrà constituir un Servici de Prevenció Mancomunat amb altres empreses del grup, encara que estes no estiguen obligades a constituir un Servici de Prevenció Propi. L'activitat preventiva del Servici Mancomunat es limitarà a les empreses participants.
  
3. Per a la designació dels delegats de prevenció es procedirà de la forma següent:
  
a) En aquells centres on s'hagen elegit delegats de personal, serà delegat de prevenció el més votat i, en el supòsit de renúncia. el que immediatament el seguisca.
  
b) En aquells centres on s'haja constituït Comité d'Empresa propi, el delegat/s de prevenció anomenat serà el resultant d'este ordre, primer, president; segon, secretari; tercer, primer vocal; quart, segon vocal, i cinqué, tercer vocal (segons la llista).
  
c) En els centres on s'haja constituït Comité conjunt, seran designats delegats de prevenció els que resulten del mateix ordre anterior. En els centres on no hi haja representants electes, es nomenarà d'entre els treballadors, un capdavanter de prevenció.
  
Quan es produïsca alguna vacant, està es cobrirà automàticament pel representant sindical immediatament següent a l'ordre establit i, en el supòsit de no poder cobrir-se la vacant d'esta forma, es nomenarà un capdavanter de prevenció entre els treballadors del centre.
  
4. De conformitat amb l'article 35.4 de la Llei de Prevenció de Riscos Laborals, les competències dels Delegats de Prevenció i Comité de Seguretat i Salut seran exercides pel Comité Intercentres de Seguretat i Salut com a interlocutor del conjunt dels centres de treball inclosos en l'àmbit d'aplicació d'este conveni.
  
Article 32. Formació professional
  
Amb vista a una major professionalització dels treballadors, l'empresa realitzarà cursos i jornades informatives segons les necessitats de la seua activitat i la seua estratègia política i comercial que redundaran en benefici del desenvolupament professional del treballador. La formació i informació es realitzarà dins de la jornada efectiva de treball i comprendrà un mínim de vint hores a l'any.
  
Totes les despeses que s'ocasionen amb motiu dels desplaçaments per a acudir als cursos o a les jornades informatives, sempre que estes es realitzen fora del centre de treball habitual, així com els mitjans materials necessaris seran per compte de l'empresa.
  
Els treballadors que s'incorporen a l'empresa, rebran la formació adequada per al correcte compliment del seu lloc de treball, tenint en compte el període per al qual seran contractats i la dificultat professional del lloc que ocuparan.
  
Els treballadors tindran l'obligació d'aplicar la formació rebuda a millorar la realització del seu treball. Als treballadors que necessiten una formació específica inherent al lloc de treball se'ls facilitarà els mitjans necessaris, el temps i la distribució de la jornada laboral perquè puguen formar-se. En el cas que el treballador no aplique amb aprofitament degut la formació rebuda, l'empresa podrà comunicar-li que deixa de realitzar eixes funcions, passant a un altre lloc de treball d'acord amb la seua capacitat.
  
La falta d'assistència injustificada als cursos es considerarà com falta d'assistència al treball.
  
Article 33. Peces de treball.
  
Als treballadors que pertoque, se'ls lliuraran dos uniformes o altres peces de treball en el moment de la seua incorporació i seran d'ús obligatori per a l'exercici de les seues tasques.
  
En les altres situacions, el dit lliurament s'efectuarà amb la periodicitat suficient en funció de l'exigible bona presència i imatge que el treballador ha de mantindre.
  
Serà obligació del treballador cuidar les seues peces de treball i mantindre-les netes.
  
Capítol VII
  
Règim disciplinari
  
Article 34
  
Els treballadors podran ser sancionats per la direcció de l'empresa d'acord amb la regulació de les faltes i sancions que s'establixen en els apartats següents. Tota falta comesa per un treballador es classificarà tenint en compte la seua índole i les circumstàncies que hi concórreguen en lleus, greus i molt greus.
  
A. Faltes lleus.
  
1. Les de descuit, error o demora inexplicable en l'execució de qualsevol treball.
  
2. La suma de faltes de puntualitat en l'assistència al treball quan excedisca de vint minuts durant el període d'un mes; sempre que d'estos retards no es deriven per la funció espacial del treballador greus perjuís per al treball que l'empresa li tinga encomanat, en este cas es qualificaria de greu o molt greu.
  
3. No cursar en temps oportú els comunicats d'alta i baixa corresponents quan es falte al treball per motiu justificat, llevat que es prove la impossibilitat d'haver-ho efectuat.
  
4. L'abandó sense causa justificada del lloc de treball, encara que siga per breu temps. Si com a conseqüència d'això s'origina perjudici greu a l'empresa o es causa risc a la integritat de les persones, esta falta podrà ser considerada com greu o molt greu, segons els casos.
  
5. Menuts descuits en la conservació del material.
  
6. No comunicar a l'empresa els canvis de domicili.
  
7. Faltar un dia al treball sense la deguda autorització o causa justificada.
  
8. Aparcar el vehicle en l'aparcament de clients, excepte quan siga per a realitzar la seua pròpia compra.
  
9. Fer compres a títol personal amb indumentària de treball lloc o durant l'horari de treball.
  
B. Faltes greus:
  
1. La suma de faltes de puntualitat en l'assistència al treball, no justificades, quan excedisca de trenta minuts en el període d'un mes.
  
2. Faltar dos dies al treball durant el període d'un mes sense causa justificada. Quan d'estes faltes es deriven perjudicis per a l'empresa o el públic, es consideraran com faltes molt greus.
  
3. Dedicar-se a jocs o distraccions, siguen quins siguen, durant la jornada laboral.
  
4. La mera desobediència als seus superiors en l'exercici de les seues funcions o tasques de treball. Si la desobediència és reiterada, implica deteriorament manifest per al treball o se'n deriva perjudici notori per a l'empresa, podrà ser considerat com a falta molt greu.
  
5. Descuit important en la conservació dels gèneres o articles de l'establiment, causant dany deliberadament a les propietats de l'empresa.
  
6. La falta d'endreça i neteja (roba bruta, mal pentinat, sense afaitar, mans i ungles brutes, ungles llargues o amb esmalt, maquillatge exagerat...) de tal índole que puga afectar la imatge de l'empresa, o que produïsca queixa dels clients o companys de treball. La reincidència es considerarà com falta molt greu.
  
7. No utilitzar els mitjans de protecció de seguretat i salut.
  
8. Efectuar treballs personals sense autorització prèvia del responsable.
  
9. Mostrar una actitud injuriosa cap al personal o la clientela.
  
10. Llevar o neutralitzar qualsevol dispositiu de protecció i de seguretat de les màquines o equips de treball sense causa que ho justifique.
  
11. Barallar-se amb els seus companys, superiors o terceres persones dins de l'establiment.
  
12. La reincidència en tres faltes lleus, encara que siguen de distinta naturalesa, comeses dins d'un període de sis mesos des de la primera, i sense necessitat que hi haja sanció.
  
C. Faltes molt greus:
  
1. Frau, deslleialtat o abús de confiança en les gestions encomanades, així com en el tracte amb els companys de treball o qualsevol altra persona al servici de l'empresa en relació de treball amb esta.
  
2. La competència deslleial, així com fer negociacions de comerç o indústria per compte propi o d'una altra persona, sense autorització expressa de l'empresa. Acceptar recompenses o favors de qualsevol índole.
  
3. Fer desaparéixer, inutilitzar o causar desperfectes en materials, eines, ferramentes, maquinària, aparells, instal·lacions, edificis, efectes i documents de l'empresa. Així com emprar-los per a ús propi o traure'ls de les dependències de l'empresa sense la deguda autorització.
  
4. El robatori, furt o malversació comesos tant a l'empresa com als companys de treball o a qualsevol persona dins o fora de l'empresa, siga quin siga l'import. Tindrà la mateixa consideració el consum de qualsevol producte sense haver-lo pagat anteriorment, així com vendre's o cobrar-se a si mateix.
  
5. L'embriaguesa o drogaaddicció manifestada durant el treball o fora d'este, sempre que en este últim cas es vestira l'uniforme de l'empresa.
  
6. Violar el secret de la correspondència o documents reservats a l'empresa.
  
7. Revelar a tercers aliens a l'empresa dades de reserva obligada.
  
8. Els maltractaments de paraula o obra, abús d'autoritat o la falta greu de respecte i consideració als coordinadors o als seus familiars així com als companys i subordinats.
  
9. La simulació de malaltia o accident.
  
10. La blasfèmia habitual.
  
11. La disminució voluntària i continuada en el rendiment normal de les tasques, incomplint els objectius pactats amb el coordinador en les entrevistes d'evolució o actes de les reunions mantingudes.
  
12. Falsificar factures, vals de canvi, targetes de descompte i nota de reembors de despeses de desplaçament, per al seu propi profit i benefici.
  
13. No atendre el públic amb la correcció i diligències degudes, o faltant notòriament al respecte o consideració.
  
14. Realitzar sense el permís oportú treballs particulars durant la jornada laboral, així com emprar per a ús propi ferramentes o materials de l'empresa.
  
15. Faltar tres dies al treball durant el període d'un mes sense causa justificada.
  
16. Manipular les dades de la caixa i així com de qualsevol recompte de diners, productes o mercaderies.
  
17. Portar una mala gestió de la secció o del centre de forma que abaixe l'índex de vendes i productivitat.
  
18. La reincidència en falta greu, encara que siga de distinta naturalesa, sempre que es cometa dins d'un període de sis mesos des de la primera, i sense necessitat que hi haja sanció.
  
Article 35. Règim de sancions
  
Correspon a la direcció de l'empresa la facultat d'imposar les sancions en els termes continguts en el present conveni.
  
Les sancions màximes que podran imposar-se en cada cas tenint en compte la gravetat de les faltes comeses seran les següents.
  
A) Per faltes lleus:
  
Amonestació verbal.
  
Amonestació per escrit.
  
Suspensió d'ocupació i sou fins a tres dies.
  
B) Per faltes greus;
  
Suspensió d'ocupació i sou de quatre a quinze dies.
  
C) Per faltes molt greus:
  
Pèrdua del grup o nivell professional, sense perjudici de poder tornar a ascendir de grup.
  
Suspensió d'ocupació i sou de setze a seixanta dies.
  
Acomiadament.
  
En cas de sanció o acomiadament a un treballador, i abans que es produïsca de forma efectiva, l'empresa ho haurà de comunicar al Comité d'Empresa, delegat de personal o delegat sindical. En tot cas el treballador podrà sol·licitar la presència del Comité d'Empresa o delegat de personal.
  
Article 36. Prescripció de les faltes
  
Es tindrà en compte el que disposa l'article 60.2 de l'Estatut dels Treballadors.
  
Capítol VIII
  
Representació col·lectiva
  
Article 37. Drets sindicals
  
Les parts firmants es reconeixen com a interlocutors vàlids per a instrumentar unes relacions laborals, basades en el respecte mutu i encaminades a facilitar la resolució de tots aquells conflictes i problemes que suscite la dinàmica social de l'empresa.
  
Pel que fa als drets i funcions dels delegats sindicals, ambdues parts s'atindran al que disposa la Llei Orgànica de Llibertat Sindical.
  
Article 38. Representació dels treballadors
  
Les representacions dels treballadors dels membres de Comité i delegats de personal, es constituiran a nivell d'empresa en Comité Intercentres, com a interlocutors vàlids a fi de servir de via d'estudi i resolució de totes aquelles matèries competència pròpia dels Comité de Centre o delegats de personal, quan excedisquen el seu àmbit per ser qüestió que afecte més d'un centre de treball, i hagen de ser tractats amb caràcter general. S'inclou la de rebre les còpies bàsiques de tots els contractes que establix l'article 8.3 de l'Estatut dels Treballadors perquè les firmen a efectes d'acreditar que s'ha produït el seu lliurament. Així com negociar tot allò referent al conveni col·lectiu i les seues possibles modificacions, com pot ser, entre altres, l'estructura salarial.
  
El Comité Intercentres estarà format per 9 membres, designats entre els distints membres del Comité d'Empresa o delegats de personal, i guardant la proporcionalitat dels sindicats segons els resultats electorals considerats globalment.
  
El Comité Intercentres es regirà en el seu funcionament per les normes establides en l'Estatut dels Treballadors per als comités i les seues decisions en les matèries de la seua competència seran vinculants per a la totalitat de treballadors.
  
Article 39. Garanties
  
Els delegats o membres dels Comité d'Empresa gaudiran de les garanties que els reconeix l'Estatut dels Treballadors.
  
Article 40. Informació
  
Els sindicats amb representació en l'empresa podran trametre informació als seus delegats de personal o comités a fi que esta siga distribuïda, fora d'hores de treball, i sense que, en tot cas, es puga interrompre el normal desenvolupament de l'activitat productiva.
  
Article 41. Comissió Mixta
  
Per a la interpretació i el desplegament d'allò pactat en el present conveni col·lectiu, es constituirà una Comissió Mixta composta per dos membres de cada una de les parts negociadores i que entendran necessàriament, amb caràcter previ del tractament i solució de totes aquelles qüestions d'interpretació col·lectiva i conflictes d'igual caràcter puguen suscitar-se en l'àmbit d'aplicació del present conveni col·lectiu.
  
També adequar el conveni als canvis normatius que es produïsquen durant la seua vigència.
  
En el supòsit de discrepància al si de la Comissió Mixta les parts, de mutu acord, les podran sotmetre a un procediment de mediació, finalitzat el qual sense resultats positius, podran exercir les accions que estimen pertinents.
  
Article 42. Solució extrajudicial de conflictes laborals
  
En compliment del que preveu l'article 3.3 de l'Acord sobre solució Extrajudicial de Conflictes Laborals i 4.2.b) del Reglament que el desplega i basant-se en el que disposa l'article 92.1 del Text Refós de la Llei de l'Estatut dels Treballadors, s'acorda adherir-se en la seua totalitat a l'Acord sobre Solució Extrajudicial de Conflictes Laborals així com, al seu reglament d'aplicació, vinculant en conseqüència a la totalitat dels treballadors i a l'empresa en l'àmbit territorial i funcional que representen.
  
DISPOSICIONS TRANSITÒRIES
  
Primera (estructura salarial)
  
L'empresa adequarà la seua estructura salarial a la que ve determinada pel present conveni, procedint a transformar els rebuts de salaris. Calculats els imports anuals, es procedirà d'acord amb els criteris següents:
  
1. Serà salari base de grup el que estiga determinat per al grup professional corresponent en l'article 27 del conveni, sempre en funció de l'adscripció als nous grups de les anteriors categories que s'establix en l'article 10 del present conveni.
  
2. A fi d'aconseguir el mencionat salari base de grup es procedirà a absorbir les quantitats necessàries dels complements que estiguen percebent els treballadors.
  
3. Aquells treballadors que estiguen percebent un salari base per categoria superior al previst per al seu grup professional en el present conveni adequaran igualment la seua estructura salarial als criteris establits en el present, si bé, a títol individual, la quantitat de salari base anterior que siga necessari desglossar com a complement ad personam, mantindrà el caràcter de consolidable i revalorable amb l'increment que per a posteriors anys es regule en el conveni col·lectiu.
  
4. Aquelles altres quantitats que estiguen percebent els treballadors per damunt del salari base en funció de la seua situació personal s'incorporaran al rebut de salaris en el complement ad personam, una vegada deduïdes o afegides, si és el cas, les quantitats necessàries per a complir el que preveuen els apartats anteriors.
  
5. Les retribucions extrasalarials que els treballadors estiguen percebent a la firma del vigent conveni es continuaran percebent sota la mateixa naturalesa i amb idèntic tractament al emprat fins a la data.
  
Segona (complement de qualitat i quantitat)
  
Davant de la necessitat d'homogeneïtzar i millorar els sistemes d'incentius a la productivitat actualment existents en l'empresa, a fi d'afavorir el desenvolupament econòmic i professional de tots els treballadors especialment per altres vies distintes a la mera antiguitat en el lloc de treball, al mateix temps que redunde en la millora de l'atenció i satisfacció dels clients de l'empresa, les parts firmants del conveni estimen necessari constituir una Comissió Tècnica Paritària de Sistema d'Incentius a la Productivitat integrada per la representació de l'empresa i els sindicats firmants del conveni. La dita Comissió es constituirà, a tot tardar, en el mes de setembre del 2003.
  
DISPOSICIÓ FINAL